गरूड़ को अमृत ले जाते देख देवराज इन्द्र ने गरूड़ से मित्रतावश कहा कि आप जिनको अमृत ले जाकर दोगे, वे हमें बहुत दुःख देंगे। गरूड़ जी ने कहा- देवराज! अमृत को ले जाने का एक कारण है। मैं इसे किसी को पिलाना नहीं चाहता। मैं इसे जहाँ रखूँ, वहाँ से आप उठा लाइये। तब इन्द्र ने संतुष्ट होकर कहा कि तुम मुझसे कोई वर माँग लो। गरूड़ को सर्पों की दुष्टता और उनके छल के कारण माता को हुए दुःख का स्मरण हो आया। उन्होंने वर माँगा कि ये बलवान सर्प ही मेरे भोजन की सामग्री हों। देवराज इन्द्र ने कहा- ‘तथास्तु’।इन्द्र से विदा होकर गरूड़ सर्पों के स्थान पर आए, वहाँ उनकी माता विनता भी थीं। उन्होंने प्रसन्नता प्रकट करते हुए सर्पों से कहा- यह लो अमृत, पर इसे पीने में जल्दी मत करना, मैं इसे कुशा पर रख देता हूँ, स्नान करके पवित्र हो लो, फिर इसे पीना। अब मैंने अपनी बात अमृत लाकर पूरी कर दी, अतः मेरी माता अब दासत्व से मुक्त हो गई। सर्पों ने यह स्वीकार कर लिया। जब सर्प कुशा पर अमृत रखा छोड़कर नदी में स्नान करने गए, तो पीछे से इन्द्र अमृत को उठाकर स्वर्ग में ले गए। सर्प स्नान करके वापस आए और अमृत कलश दिखाई नहीं दिया तो वे समझ गए कि हमने विनता को दासी बनाने में जो छल-कपट किया था, यह उसी का फल है। फिर सर्पों ने सोचा कि इस कुशा पर अमृत रखा था, अतः उसका कुछ अंश इस पर भी आ गया होगा, सर्पों ने अपनी जीभ से कुशा को चाटना आरम्भ कर दिया। ऐसा करते ही कुशा की धार से उनकी जीभ के दो टुकड़े हो गए। अमृत का स्पर्श होने से कुशा पवित्र माना जाने लगा। आज भी कुशा के आसन पर किया गया जप-तप अनेक गुणा फलदायी होता है। कुशा का आसन सोने के सिंहासन से भी उँचा माना गया है।